Internetový ples

Každé normálne dievča si svoj prvý školský ples predstavuje asi takto: Keď vojde do tanečnej sály, všetkým spadnú sánky. Všetci budú obdivovať jej šaty , účes a makeup , dievčatá budú ticho závidieť a chlapci z nej budú celí roztopení. Potom ju o tanec požiada jej vysnívaný chlapec, budú tancovať a tancovať a keď odbije polnoc, dievča sa bude ponáhľať domov , na schodoch si zabudne svoju „črievičku“a ....veď to už všetci poznáte.

Ja potom asi nie som normálne dievča. Neberiem ples ani trochu vážne .Nešla by som naň vôbec, ale triedna povedala, že musíme prísť všetci, pretože je to náš prvý a zároveň posledný ples na základnej škole. Chcela som prísť v teplákoch a v otcovej košeli, do ktorej by som sa zmestila ešte dvakrát. Ale po prvé - moja mama by to nepredýchala , a po druhé - ak by som prišla v teplákoch, bola by som hlavná atrakcia večera. Neznášam však, keď som stredobodom pozornosti, preto ostáva tepláková róba doma. „Neboj sa Nela ,ja ti zoženiem Little Black Dress ,to sa teraz nosí.“ tešila ma mama. „Faaajn , čiernu môžem, len nech nie sú príliš krátke!“ zdôraznila som. A účes? Obyčajný vrkoč, nepotrebujem nič špeciálne.

Cez plece som si prehodila tenký svetrík, samozrejme čierny. Zbehla som dolu po schodoch a poobzerala som sa v zrkadle. Bola som so sebou celkom spokojná. Pozrela som sa na hodinky. Keďže som nechcela počúvať riaditeľkin „veľmi dojemný“ príhovor , rozhodla som sa ,že na ples prídem tak polhodinku po tom, ako začne. Hodinky ukazovali, že je 18:52 a to znamenalo ,že som to stihla úplne presne. Dokonca mám ešte rezervu 8 minút. Na plese určite nebude žiadne poriadne jedlo, preto som ešte navštívila chladničku. „Nela, už si mala byť na plese, veď už dávno začal,“zakričala mamina z obývačky.“ „Veď dobreeee,“ zašomrala som. „Všetci už sa bavia na plese, len ty doma ešte vyjedáš chladničku. „Zuzanka pridávala fotky na facebook a vyzerá to tak ,že sa tvoji spolužiaci super bavia,“ dodala mama a zabuchla mi chladničku pred nosom. „Nevolaj ju, prosím, Zuzanka .Nemám ju rada. A už idem, neboj sa .“ Otočila som sa na päte a rýchlo som sa vytratila z domu. Zuzanka je školská Barbína. Má ,samozrejme ,dlhé blond vlasy a riadi sa pravidlom - *Čo nie je v módnom časáku, to sa nenosí.* Nemá toho v hlave veľa, ale keďže ju učitelia majú radi, má celkom fajn známky. Veď ako sa hovorí: dlhé vlasy, krátky rozum. Počas môjho rozmýšľania som sa dostala pred školskú telocvičňu alebo teda pred tanečnú sálu. Hovorte tomu, ako chcete. Z vnútra bolo počuť len dunenie, to znamená ,že repráky budú naozaj kvalitné.

Chytila som chladnú kľučku dverí od telocvične a najprv som len pomaly nazrela dnu. Výzdoba bola katastrofálne katastrofálna! Zo stredu stropu visela gýčová diskoguľa. Na starých stoličkách, ktoré pravdepodobne doniesli z jedálne, boli uviazané biele mašle. Kde-tu nejaký balón. A hudba? Ešte horšie! Mám neodbytný pocit, že je tam pustené jedno z  cédečiek našej matikárky ,ktorá počúva len klasický otrepaný pop.

Tanečný parket bol prázdny, aké nečakané. Všetci sedeli na tých rozheganých stoličkách a ťukali do svojich smartfónov. Učitelia stáli pri občerstvení a napchávali sa koláčikmi. Riaditeľka nešťastne pobehovala pomedzi žiakov s nádejou, že ich donúti odložiť mobily a tancovať. Neúspešne. Všetci ďalej sedeli s mobilmi v rukách a fotili selfies. Vytiahla som si mobil z vrecka svetríka a zapla som facebook. Celá nástenka bola zaplnená fotkami z plesu. Potom som otvorila instagram a tam presne to isté. A najzaujímavejšie na tom bolo to, že všetci písali k fotkám , ako sa strašne bavia, a potom si ešte komentovali fotky navzájom. Celý ples prebiehal na sociálnych sieťach. Keďže mi nezostávalo nič iné , pripojila som sa k ostatným.

Zrazu sa po celej telocvični ozvalo nespokojné šomranie. To pani riaditeľka práve vypla wi-fi!!!

“Jeden ,dva,tri .. skúška , jeden ,dva tri.. Žiaci, počúvajte, prihovára sa k vám vaša riaditeľka. Ak nezačnete hneď teraz tancovať, ples sa ruší“. Aj keď všetci vedeli, že to by sa naozaj nestalo, so šomraním sa pomaly dvíhali zo stoličiek. „Keď chcete, aby sme tancovali, tak tam niečo normálne pusťte!“ zakričal Marek z céčky. Riaditeľka na chvíľu zaváhala, ale potom predsa len vypla tú otrasnú hudbu a cédečko vrátila matikárke..

Po chvíli sa telocvičňou ozvalo: Jede, jede mašinka...

Pomóóóc!!!

Marcela Blašková, 8.B

ZŠ A. Sládkoviča Sliač